  Туспуктэм: Григорий Фомин Наталия Сильвестрова 19-тӥ толшоре Россиын православной калык Крещениез (Крещенняез) пусъе. Та нуналэ Иисус Христосэз черке пыртӥзы (крестить каризы). Удмуртъёслэн Крещення нунал Йӧвылэсултонэн тупа. Со вакытэ Вожодыр йылпумъяське. Та нуналэ вожоос вуэ кошко шуыса оско вал. Соосты келян понна нимысьтыз йылол ортчытъязы – вожо келян. Со сярысь иворъёсъя «Удмуртия» агентстволэн корреспондентэзлы Удмурт кун университетысь Удмурт кылосбуръя, финно-угроведениея но журналистикая институтлэн кивалтӥсез, кылосбур тодосъя кандидат Галина Глухова вераз. « Вожо келян ортчыто вылэм егитъёс. Луэ со вылэм шайтан уллян выллем »Галина Глухова, Удмурт кун университетысь Удмурт кылосбуръя, финно-угроведениея но журналистикая институтлэн кивалтӥсез, кылосбур тодосъя кандидат Галина Глухова валэктӥз, вожоос адямиос доры Ымусьтонэ вуо, куштэм коркаосы, мунчоосы, выж улъёсы интыясько. Йӧвылэсултон вуыку егитъёс соосты улляны дасяськылӥзы. Праздник азьын сиён-юон пӧразы, ӝытазе, калыкез куное ӧтьыса, коркась корка ветлӥзы. Кунояськем бере егитъёс мунчо пуконъёс ортчытъяллязы, урод лулъёсты улляса. Со нуналэ нылъёс но пиос асьсэлы пар бырйылӥзы. Мукет нуналэ вазь ӵукна нылкышноос мунчо эстылӥзы, пиосмуртъёс нош, тиръёс но бодыос кутыса, шур дуре васькылӥзы, йӧ вылэ кокаськыса но кесяськыса вожоосты улляллязы. Борысь мунчоын мисьтӥськылӥзы. Йӧвылэсултонэ вожоосты келян сярысь Татьяна Владыкина но Галина Глуховалэн «Ар-год-берган: Обряды и праздники удмуртского календаря» книгаысьтызы лыдӟыны луэ Удмуртъёсты православие пыртэм бере, Йӧвылэсултон сям-йылолъёс черк сямъёсын сураськизы. Берло Йӧвылэсултонэ пыласьконъёс ортчытъяны кутскизы. Та сям-йылол сокем вашкала уг луы, со улонэ кемалась ик ӧз пыӵа.  Нялтас вераса, туэ пыласьконъёслы Удмуртиын 50-лэсь трос люкмесъёс усьтозы, азьвыл чаклам интыосъя куд-ог воштӥськонъёс вань. Тодэ вайытом, Удмуртиысь сюлэм эмъясь эмчи Йӧвылэсултонэ пыласьконлы пумит луись мугъёс сярысь вераз. Тегъёс: Удмуртия удмуртъёс Йӧвылэсултон праздникъёс  